XO วิ่ง 6% โบรกฯอัพคำแนะนำ “ซื้อ” เป้า 15.30 บ. มอง Q4/63 – Q1/64 โตทะลักเท่าตัว
XO วิ่ง 6% โบรกฯอัพคำแนะนำ “ซื้อ” เป้า 15.30 บ. มอง Q4/63 - Q1/64 โตทะลักเท่าตัว
16 ธ.ค. 2563

ผู้สื่อข่าวรายงานว่า ราคาหุ้น บริษัท เอ็กโซติค ฟู้ด จำกัด (มหาชน) หรือ XO ณ เวลา 11.45 น. อยู่ที่ระดับ 9.20 บาท บวก 0.50 บาท หรือ 5.75% สูงสุดที่ระดับ 9.30 บาท ต่ำสุดที่ระดับ 8.75 บาท ด้วยมูลค่าการซื้อขาย 54.07 ล้านบาท

ด้านบทวิเคราะห์ บล.โนมูระ พัฒนสิน ระบุว่า XO ยังมีกำไรยังเด่นต่อเนื่อง คาดผลงานเติบโตแรงเท่าตัวเมื่อเทียบกับงวดเดียวกันของปีก่อน ไปอย่างน้อย 3 ไตรมาส (ไตรมาส 3/2563 -ไตรมาส 1/2564) และอยู่ในอุตสาหกรรมที่ดี สวนทางภาพรวมเศรษฐกิจ เพิ่มคำแนะนำจาก Trading buy เป็น “ซื้อ” และปรับราคาเป้าหมายปีหน้าขึ้นมาที่ 15.30 บาท (เดิม 10.5 บาท) อิง PER 20 เท่า Upside 66% จากปรับกำไรปี 63-65 ขึ้นเฉลี่ย 67% จากรายได้และอัตรากำไรเพิ่มขึ้น
ทั้งนี้ ฝ่ายวิจัยมีมุมมองบวกมากขึ้นต่อพฤติกรรมที่เปลี่ยนมาประกอบอาหารเองจะยืนระยะนานกว่าที่คาด เดิมจากเหตุผล ด้าน Cost saving เพิ่มเติมในภาวะเศรษฐกิจที่จะฟื้นตัวช้าๆ ลักษณะ U-Shape โดยเฉพาะพื้นที่หลัก ยุโรป (รวมคนเอเชียในยุโรป) ยังพบปัญหาราคาอาหารสูงขึ้น รวมถึง สถานการณ์ 2nd wave ในยุโรปที่กลับมาปะทุแรงกว่าช่วงพีค มี.ค.-เม.ย.จะยิ่งเป็นแรงส่งให้การเปลี่ยนพฤติกรรมดูต่อเนื่องมากขึ้น
ทั้งนี้ ระยะสั้น คาดกำไรไตรมาส 4/63 และไตรมาส 1/64 ยังอยู่ในจุดที่ดีมาก คาดจะเติบโตแรงเท่าตัวจากปีก่อน จากทั้งแรงส่งระยะสั้น 2nd wave ยุโรป, เข้าฤดูหนาว หนุนทั้งรายได้และMargin เพิ่มเมื่อเทียบงวดเดียวกันของปีก่อน จึงประมาณการกำไร 2020F สูงกว่า Consensus 20% แต่คาดตลาดยังมี โอกาสปรับประมาณการเพิ่มตามมาในช่วงถัดไป โดยคาดกำไรปีนี้เป้าหมาย 305.9 ล้านบาท